**Tergulicza Eszter**

**Van e értelmes ember a Földön? – állásfoglalás a posztmodern kereszténységgel szemben -**

**Az Úr letekintett a mennyből az emberek fiaira,**

**hogy meglássa, ha van-é értelmes, Istent kereső?**

Ahogy az írás címe is mutatja, Isten folyamatosan pásztázza a földet tekintetével, hogy akár egyetlen értelmes, Isten kereső embert találjon ezen a bolygón. Egyben biztosak lehetünk: Ő soha, de soha nem adja fel, még akkor se, ha a legsűrűbb sötétség borul is a földre.

Ezen a mai napon is letekint, hogy találjon értelemmel, bölcsességgel teljes embereket a maga számára. Mi köztük leszünk?

Mivel az elmúlt hetekben számos olyan dolog történt ami komoly felbolydulást okozott Isten népének lelkében, szeretnék rávilágítani, illetve tényszerűen írni a most felbukkant "újszerű" jelenségekről. Bízom, hogy e pár oldalt elolvasva tágabb kontextusban tudunk értelmezni, és látni számos dolgot.

Bevezetésképpen felvázolnám hol is tart e pillanatban az Egyház:

Szellemi ítélőképesség hiányában a legtöbben könnyűszerrel megtéveszthetők. A bárányok csak ülnek a gyülekezetek padsoraiban, s annyira beszűkült az életterük, a látásmódjuk, hogy totálisan ingerszegény életet élnek. Summa summárum az Egyháznak mára csőlátása lett. Ma a bárányok nem olvasnak Bibliát, nem aktívak, ezért bármilyen új dolog felvillanyozza őket. Felvillanyozódnak, ha jön egy új tan, egy új látásmód, egy új prófécia, melyről hiszik; holnaptól mindent megváltoztat. De azt elfeledik megvizsgálni hogy a forrás milyen forrás egyáltalán milyen vizet isznak az adott szolgálón keresztül. Édeset? Keserűt? Zavarosat?

Mindeközben pedig özönével jönnek olyan próféták akik nem próféták, és tanítók akik valójában nem tanítók; jönnek és magukat forradalmároknak, reformátoroknak nevezik.

Egy ébredés előkészületeinek lehetünk szemtanúi, ám ez az ébredés hamis ébredés lesz. Az előkészület célkitűzése hogy a bárányokat kellőképpen nyitottá tegyék, arra hogy bármilyen táplálékot megegyenek, szószerint bármit, bárki kezéből. Leellenőrizhetetlen emberek viszik tévelygésbe ma az Isten Egyházát. Mint ahogy azt írtam, az előkészület folyamatosan zajlik, ennek keretében pedig megjelent a hamis evangélium is, mely a hamis ébredés alapjául fog szolgálni. Ez az ördögi tézis, alapjaiban tekeri ki azt a tiszta evangéliumot, mely évszázadokon keresztül milliók életét változtatta meg. Ki merészel ilyet a "reformáció" égisze alatt cselekedni??? Isten legyen irgalmas hozzá.

Az "új evangélium" így hangzik: Isten mint nagyszerű és tökéletes apa, nem várta el Krisztus keresztáldozatát, mivel Őt Jézus hite engesztelte ki. (Ezt természetesen egyetlen igehellyel sem tudják alátámasztani. Nem tudják, mivel, nem is létezik erre vonatkozó passzus) Ettől függetlenül innentől egy olyan "kereszténység" előcsarnokában találjuk magunkat, ahol nincs jelen a Bárány vére, az engesztelő áldozat, illetve fokozatosan kiiktatják a pokol létezésének puszta tényét is. Mondván; Isten, az abszolút Atya ha elvárta volna hogy Krisztus feláldozza magát, megszünt volna szerető atya lenni.

Tehát, ez lenne a nagy megreformált "örömhír".

Mondanom se kell, hogy ez számos kérdést vet fel, elsőként azt, hogy hol van erre vonatkozó igehely? Sehol.

Egyes egyedül az Ézsaiás 53 egyetlen versére hivatkoznak arra is rosszul, emberi módon utalva. Erre:

**Pedig betegségeinket ő viselte, és fájdalmainkat hordozá, és mi azt hittük, hogy ostoroztatik, verettetik és kínoztatik Istentől! (Ézsa 53:4)**

Azt emelve ki ebből a versből "mi csak hittük" hogy Isten által ostoroztatik verettetik, és kínoztatik" Pedig ugye nem is, hiszen Isten nem olyan....

De ezzel Isten igazságos mivoltát bagatellizálják el.

**Mert úgy szerette Isten e világot, hogy az ő egyszülött Fiát adta, hogy valaki hiszen ő benne, el ne vesszen, hanem örök élete legyen. (Jn 3:16)**

De ugyanígy hivatkozhatnék az Ézsaiás 53 folytatására, vagy sok sok más Igére, az Ószövetségtől végig, melyek arról tesznek tanúbizonyságot, hogy szükséges volt az emberfiának szenvednie.

**kezdé Jézus jelenteni az ő tanítványainak, hogy néki Jeruzsálembe KELL menni, és sokat szenvedni a vénektől és a főpapoktól és az írástudóktól, és megöletni, és harmadnapon föltámadni. (Mt 16:21)**

**SZÜKSÉG az ember Fiának sokat szenvedni és megvettetni a vénektől, a főpapoktól és írástudóktól, és megöletni, és harmadnapon feltámadni. (Luk 9:22)**

Azért fogalmazott így Jézus, mert a szívében már elhatározta, hogy engedelmeskedni fog az Atyának.

Tehát újra megfogalmazódik bennem a kérdés, hogy vajon milyen hitbéli lépésről beszélünk? Őszintén....

Ha Istennek nem volt szüksége arra hogy kiengesztelődjön, Krisztus potyára lett testté, majd pedig ugyanígy potyára vállalta a keresztet is. Isten őrizzen az ilyen, és ehhez hasonló következtetésektől!

Testvérek, a Biblia Szent Szellem által ihletett alkotás. Szellemi írások gyűjteménye melyek az igazságot foglalják magukba Isten természetéről, a megváltásról, és nem utolsó sorban rólunk emberekről. A Bibliát nem húzhatjuk le a test szintjére, és gyárthatunk önkényesen dogmákat, evangéliumokat....A Bibliát nem értelmezhetjük a test szintjén!

Nem igazíthatjuk az épp aktuális teológiai divathoz, trendhez.

Ezt a fent leírt üzenetet kifejezetten a most futó kegyelem tanításhoz igazították, illetve annak alátámasztására született.

Tudjátok, nem olyan dolgot bolygattak meg, ami mellékes lehet a számunkra, hanem üdvösségünk alapját. (Ha csak arról szólna a vita, hogy Urunknak milyen szemszíne volt, nem kerekedbe ekkora felháborodás) De ez egy démonizált evangélium, mely széthintve az embereket is démonizálja.

Félresöprik az egyháztörténelem azon nagyjait akik meghatározták, hitünk alapjait, oly módon, hogy kijelentés alapján szavakba öntötték, megfogalmazták azokat. És itt nem csak Kálvinra, és Lutherre gondolok, de idetartoznak más korok meghatározó alakjai is.

Talán nem kéne kirámolni az egyházatyáktól kezdve mindenkit, mert mi vagyunk forradalmárok!

A másik jellemzője ennek az álkereszténységnek ha nem válunk elfogadóvá törvénykező farizeusnak leszünk bélyegezve. Ez a jelenség már most létezik, mert az egészséges, józan megítélést nem szenvedik el. Azok az emberek akik józanul, higgadtan vizsgálódnak farizeusokká fognak válni a többség szemében, olyanokká, akikben nem munkál az Isten mindent elnéző abszolút szeretete.

Hitem szerint azonban mindig lesz egy maradék egy kisebbség mely radikálisan nemet fog mondani bizonyos dolgokra. Legyenek azok bár olyan elvek, álláspontok, és látásmódok, melyek szöges ellentétben állnak az írott Igével. Mert ez a hithű kisebbség mindent az Ige mércéjéhez szab.

Ez a láthatatlan egyház radikálisan, és kitartóan ragaszkodni fog a mások által elavultnak mondott értékekhez. A Krisztushoz, a tiszta Evangéliumhoz, mely arról szól, hogy Isten kiemelt ebből a gonosz világból, és különválasztott szentségre, és megszentelődésre.

**És legyetek nékem szentek, mert én, az Úr, szent vagyok, aki kiválasztottalak titeket a népek közül, hogy enyéim legyetek. (3Mózes 20:26)**

**Mint engedelmes gyermekek ne szabjátok magatokat a ti előbbi kívánságaitokhoz, amelyek tudatlanságotok alatt voltak bennetek; Hanem amiképpen szent az, aki elhívott titeket, ti is szentek legyetek teljes életetekben; Mert meg van írva: Szentek legyetek, mert én szent vagyok. És ha Atyának hívjátok őt, aki személyválogatás nélkül ítél, kinek-kinek cselekedete szerint, félelemmel töltsétek a ti jövevénységtek idejét: Tudván, hogy nem veszendő holmin, ezüstön vagy aranyon váltattatok meg a ti atyáitoktól örökölt hiábavaló életetekből; Hanem drága véren, mint hibátlan és szeplőtlen bárányén, a Krisztusén. (1Pt. 1:14-19)**

Amikor azt dobják a fejemhez, hogy mennyire nem vagyok derűlátó, mert nem látom a dicsőséges ébredést a világban, valahol összerándul a bensőm.

Mert kitekintek, de csak a romlást látom, és csak irgalomért tudok imádkozni hogy Isten irgalmazzon azoknak, akik hazugságot beszélnek.

**Hazugsággal gyógyítgatják az én népem leányának romlását, mondván: Békesség, békesség, és nincs békesség! (Jere 6:14)**

Azokért akik bár prófétáknak mondják magukat, de nem próféták, és azokért akik bár tanítóknak vallják magukat, de nem tanítók. Testvérek, lelkigondozás címén olyan szolgálók jelennek meg akik maguk is gyógyulásra szorulnak! Mi ez, ha nem tévelygés?

Kijelentett Ige nélkül osztják ezek az emberek az észt, de egyik sem buzdít arra hogy "bárányka végre nyisd ki a Bibliádat! Kezdj el kapcsolatba lépni az Istennel aki megváltott, legyen rendszeres, normális imaéleted! Légy korrekt Istennel, s önmagaddal szemben!"

A most megjelent megreformált, vértelenített evangélium, egyszerűen a hamis kegyelem-tan koronája.

Fölháborítónak tartom, hogy Ige nélkül állnak ki ezek az emberek, és jólcsengő anekdotákkal, lelkifröccs üzenetekkel kábítják a népet!

Fölháborítónak tartom, hogy az emberek otthon tisztességes, korrekt szellemi élet helyett Youtube függők, sztár szolgáló függők! És ha megjelenik egy jól fűszerezett tanítás, új evangélium, akkor simán benyelik.

Ám ezzel párhuzamosan azonban, van egy rendkívül jó hírem! Az írott Ige e mai napon is rendelkezésünkre áll, hogy olvassuk, az Ige melyen Isten kenete megnyugszik. A Szent Szellem kenete kész elvezetni minket minden igazságra, sőt képességet tud adni a különbségtételre, mi számít Isten szemében jónak illetve, rossznak.

Ha ezt az igeolvasós utat választjuk, nem leszünk megtéveszthetők. A bennünk lévő benső kenet mindig figyelmeztetni fog ha gyanús dologgal találkozunk. Eszünkbe juttatja az igaz Igét, az igazságot az adott jelenségről. Nekünk így kell élnünk, így kell viszonyulnunk mindenhez. Ez jelenti azt, hogy Isten véleménye az Ige válik számunkra etalonná.

Ezért vérlázító az olyan kijelentés, miszerint mi vagyunk megtévesztés alatt, mi akik hűségesen ragaszkodunk Krisztus drága véren megszerzett váltságához.

Ellenben azok akik szerint ez egy szükségtelen lépés hiszen az Atyának elegendő volt egy tökéletességben leélt élet, úgy viselkednek, mint az óriási forradalmárok, mint akik felfedezték a spanyol viaszt. Gőgösek, felfuvalkodottak, minden ellenvetőt megvető gúnnyal söpörnek félre, elég csak egy ártatlan ellenvetés, máris ellenségként kezelik az adott testvért. Közben pedig maguk köré gyűjtik a bólogató jánosokat, bárkit aki csak nyelvével hízeleg. A stílusuk ordenáré közönséges, és módszeresen kioktató.

De hadd mondjak számotokra egy valamit testvérek!

Aki valóságosan találkozik a Krisztussal az leesik a magaslóról! Ezek az emberek sose találták magukat szembe Krisztus valóságával, ezért híjjával vannak mindennek ami alázat.

A globális probléma abban áll, hogy az ilyen, meg az ehhez hasonló tévtanok óhatatlanul démonizálják a a befogadó személyt, illetve a befogadó embertömeget.

Miért? Mert démonizált személyiség szolgál számára forrás gyanánt mint amikor valaki egy kútból egészségtelen vizet iszik, de az bekerül a személyiségébe. Így, ezen a módon démonizálja egyik ember a másikat, illetve ugyanez történik mikor kollektív tömegek kerülnek démonikus befolyás alá.

Ezért tartom veszélyesnek a Facebook-on összeolvasgatni mindent, vagy a Youtube-on hallgatni mindent válogatás nélkül. A nyitott szív könnyedén befolyás alá tud kerülni.

Nekünk nem "sztárok" után kell futkosni, hanem a Krisztust követni!

Ezért tartom mélységesen felháborítónak az augusztusban történt konferenciát is. Emberek százai fizettek súlyos pénzeket azért hogy eretnek, kókler emberek eretnek kókler tanításait igyák meg. Ezek nem voltak hiteles emberek, nem volt rajtuk kenet, mert sose fizették meg az árát.

A most elterjedt kegyelem-tan meglátásom szerint két dolognak lesz melegágya hamarosan: egyrészt az erkölcstelenségnek, másrészt pedig a gonoszságnak, amin irgalmatlanságot kell érteni.

Azért mert amilyen tanítások most mennek, azok nem Isten valóságos atyai szívéről szólnak.

Többen tanítanak ebben a témában, de korántsem Isten szívéből beszélnek, hanem csak kiollóznak a Bibliából részeket, melyek szerintük a témába vágnak. Ezért sajnos Isten atyai mivoltát a nagy többség nem fogja se megérinteni se megismerni.

De Isten szíve nem egy úgynevezett '"téma" hanem a féltékenyen szerető Isten személyisége.

A mostani kegyelem-tan közel sem tiszta, s közel sem hiteles, sokkal inkább emel fel olyan sorompókat , és oldd fel olyan gátlásokat melyek eddig a bűnismeret, és a bűntudat előtt álltak az emberi lelkiismeretben. Elkezdődött egy olyan korszak, amikor bármit mondhatsz, és bármit tehetsz, gátlástalanul.

Kedves barátaim, a döntés a miénk, megnyitjuk-e szemeinket a valóságra. Kiállunk e azon tény, és igazság mellett, miszerint Atyánk bár Maga a SZERETET, de olyan Személy is akinek a NEVE SZENT, és aki megemésztő tűz a számunkra.

Pál apostol mielőtt találkozott volna az Úr Jézussal, rendkívüli módon tudatában volt az identitásának, a jogainak, a tudásának, ám amikor megjelent neki az Úr, szó szerint leesett a magaslóról, mert az Úr úgy mutatkozott be számára, mint aki telve van kegyelemmel, és igazsággal.

Urunk valamennyiőnket levesz a lábáról, és térdre kényszerít. Aki nem él folyamatosan ebben a térdre kényszerített pozícióban, úgy tartom, nincsen felhatalmazása hogy az Eklézsiában akár egyetlen bárány felé is szolgáljon mert sose tudta meg mit jelent a megtöretés, az Úr és népe felé való valóságos szeretet, alázat, és tisztelet.

A magas lovon ülőkért, a másokat megvetőkért, és kioktatókért imádkozom, hogy legyen olyan élmény számukra mint amilyen Pál apostolnak is volt annak idején.

A helyzet, hogy ezt az álságos helyzetet összességében nem lehet helyrehozni. De egyénileg valahol kötelességünk a Krisztus, és a hamisítatlan evangélium mellett felemelni hangunkat. Ez a mi elhívásunk.

Amit megfigyelhetünk továbbá, és nem utolsó sorban, hogy a Szentírást az emberi gondolkodás, az emberi értelmezés szintjére húzzák le. Ez már javában zajlik, annak érdekében hogy az emberi logikára és az emberi érzelmekre hassanak. (Mikor melyik a cél) Ez már a manipuláció magasiskolája, mely nem kijelentés alapján értelmez, hanem önkényesen.

Vezér gondolatokhoz, elvekhez igazít, idomít értelmezéseket ahogy azt aktuális érdeke megkívánja.

Ez egész egyszerűen életveszélyes, és jogszerűtlen gyakorlat, mely mögött a hívők szánt-szándékkal történő megtévesztése, félrevezetése áll.

**A hazug nyelv gyűlöli a kiket összezúzott, és a sima száj (hízelkedő) elcsúszást okoz. (Pld 26:28 IMIT ford.)**

Testvéreim, akik most az Eklézsiát a romlásba viszik, magára is fogják benne hagyni!

Mert bár az atyaságról beszélnek, sosem találkoztak Isten atyai szívével. Ha találkoztak volna tudnák, hogy az Atya egész bensője féltőn reszket az Egyházért.

Tisztában vagyok azzal hogy e mostani korban vannak elrejtett életű Istent a maga valóságában imádó, és követő hívők. Ezek a testvérek meg fogják érteni miért mondja az Írás:

**Aki igazságtalan, legyen igazságtalan ezután is, és a szennyes, még szennyesebb, és az igazságos tegyen igazságosságot ezután is és a szent még jobban szentelődjék meg**

**lásd, eljövök gyorsan és az én bérem velem van, hogy megfizessek mindenkinek tettei szerint,  én vagyok az Alfa és Omega, az első és az utolsó, a kezdet és a vég.**

**boldogok, akik kimossák ruhájukat, (a Bárány vérében) hogy felhatalmazásuk legyen az élet fájához és a kapukon át bemennek a városba.**

**Kinn (rekednek) a kutyák és a méregkeverők és a cédák és a gyilkosok és a bálványimádók, és akik kedvelik és teszik a hazugságot (Jele 22:11-15 Vida ford.)**

Ahogy eddig is, a szellemi szétválasztás folyamatosan zajlik, ennek értelmében az igazak még igazabbak, és a szennyesek még szennyesebbek lesznek. Nagyon, nagyon éles folyamat ez, melynek célja és végkifejeződése a Bárány menyegzője.

A mind szentebb, és igazabb menyasszony az életfájáról táplálkozik, míg a többi kirekesztve, elutasítva találja magát. Azok akik a kegyelemmel játszadoztak, egy idő után átléptek egy határt és a romlásuk mégnagyobb romlássá fajul. Sajnos ez egy visszafordíthatatlan állapot a számukra.

Mind e közben Krisztus hófehér menyasszonya mind nagyobb sóvárgással kiált: **"jövel Uram Jézus!"**